แนวโน้ม SET เช้าพักฐาน รอแถลงเฟด-ราคาน้ำมันลงหลังดอลล์แข็งค่า วิตกโควิดตปท.
แนวโน้ม SET เช้านี้พักฐานหลังขึ้นไป 2 สัปดาห์ต่อเนื่องและคาดชะลอลงทุนรอแถลงเฟด-ราคาน้ำมันลงหลังดอลล์แข็งค่าจากวิตกโควิดในตปท. แนะติดตามประชุมศบค.ชุดใหญ่คาดหวังคลายล็อกดาวน์เฟสแรกเล็งหนุนหุ้นเปิดเมือง
27 ส.ค. 2564

นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้คาดพักฐานหลังจากปรับตัวขึ้นไป 2 สัปดาห์ต่อเนื่อง โดยอาจชะลอการลงทุนเพื่อรอถ้อยแถลงของประธานธนาคารกลางสหรัฐ (เฟด) จากการประชุมประจำปีที่เมืองแจ็คสันโฮล และราคาน้ำมันก็ปรับตัวลงเนื่องจากเงินดอลลาร์สหรัฐฯแข็งค่าจากความกังวลการแพร่ระบาดโควิดในต่างประเทศ
ส่วนบ้านเราก็ให้ติดตามการประชุมศูนย์บริหารสถานการณ์โควิด-19 (ศบค.) ชุดใหญ่ในวันนี้ คาดหวังผ่อนคลายล็อกดาวน์เฟสแรกน่าจะช่วยหนุนหุ้นกลุ่มเปิดเมือง (Reopening) ได้บ้างแต่คงไม่มาก เพราะส่วนหนึ่งได้รับรู้ไปแล้ว แต่ก็ยังมีความคาดหวังคลายล็อกในเฟสต่อๆ ไป
ด้านตลาดหุ้นในภูมิภาคเอเชียเช้านี้ส่วนใหญ่จะติดลบเล็กน้อย โดยให้ติดตามตัวเลขเศรษฐกิจของสหรัฐทั้งดัชนีราคาการใช้จ่ายเพื่อการบริโภคส่วนบุคคล (PCE) เดือน ก.ค.และดัชนีความเชื่อมั่นผู้บริโภคเดือน ส.ค.ในวันนี้
อย่างไรก็ดีพร้อมให้แนวรับ 1,595 – 1,590 จุด ส่วนแนวต้าน 1,605 – 1,610 จุด
 
 